Publication: Magyar Közlöny
Issue: MK-1998-81 (Year: 1998, Number: 81)
Era: 1990-2004
Section: a 146/1998. (IX. 9.) Korm. rendelethez
Paragraph Index: 50

1. A képzés célja Agrárértelmiségi szakemberek képzése, akik a választott szak gyakorlati műveléséhez szükséges általános műveltség, szakmai intelligencia, természettudományi, műszaki, mezőgazdasági, társadalomtudományi és gazdasági alapok, legalább egy idegen nyelv kellő szintű ismerete, konkrét gyakorlati módszerek és reproduktív szakmai alkalmazási képességük birtokában a munkahelyi sajátosságok megismerése, illetve kellő gyakorlat megszerzése után alkalmassá válnak a mezőgazdaságban és a rokonterületeken a szakjuknak megfelelő termelési folyamatok, illetőleg minőségbiztosítási vagy mérnöki szolgáltatások előkészítési, teljesítési, üzemeltetési, illetve irányítási feladatainak, valamint — szakmai irányítás mellett — a tervezés és fejlesztés részfeladatainak megoldására, az értelmiségi létből fakadó közéleti tevékenységre, a végzettségük szintje szerinti szakirányú továbbképzésben való részvételre, továbbá gyorsan és rugalmasan képesek alkalmazkodni a folyamatosan változó természeti és társadalmi környezethez, piaci viszonyokhoz. Az egyetemi végzettséggel rendelkező szakemberek képesek továbbá a szakjukon belül választott speciális területük alkotó művelésére, az ok-okozati összefüggések felismerésén alapuló mérnöki szintetizáló készségek alapján a tudomány új eredményeinek megismerésére, felhasználására és továbbfejlesztésére, ezeknek a mérnöki tervezésben és fejlesztésben való önálló alkalmazására, a szakterületükön folyó tudományos kutatásba való bekapcsolódásra, szervezett tudományos továbbképzésben való részvételre.

Source: https://magyarkozlony.hu/hivatalos-lapok/83a415263c063aa70e023540d5fda3d07e18a7fa/dokumentumok/75a98b5ae125f712d5e3b3d719521cbf66bb3eeb/letoltes